<classify> Rais wa Simba, Evans Aveva alisema jana kuwa, wanakwenda Fifa kudai haki yao hiyo ya kupokonywa pointi tatu walizopewa kutoka kwa Kagera Sugar pamoja na ada kubwa ya kukataa rufaa.Simba ilifungwa 2-1 na Kagera Sugar katika mchezo wa Ligi Kuu uliofanyika kwenye Uwanja wa Kaitaba mjini Bukoba kabla ya kukataa rufaa na kupewa pointi tatu. Kamati ya Sheria na Hadhi ya Wachezaji iliipokonya Simba pointi hizo baada ya timu hiyo kushindwa kukamilisha taratibu za rufaa.Aveva alisema wamefikia hatua ya kupeleka malalamiko Fifa baada ya TFF kuwadhulumu haki yao. Karibu mwezi mzima kumekuwa na mgogoro wa pointi tatu, ambazo Simba ilipewa na Kamati ya Saa 72 iliyo chini ya Bodi ya Ligi baada ya kuilalamikia Kagera kumtumia Mohamed Fakhi katika mechi dhidi yao akiwa na kadi tatu za njano.Baada ya Simba kupewa pointi hizo, Kagera haikuridhika na kuandika barua kuomba marejeo ya hukumu hiyo, na TFF iliteua Kamati ya Sheria na Hadhi za Wachezaji kusikiliza tena kesi hiyo na ndipo ikarejesha tena pointi tatu kwa Kagera Sugar.Kamati zote zilizokaa zimebaini mchezaji alikuwa na kadi tatu za njano. Lakini tunashangazwa tumepokwa pointi hizo kwa sababu nyingine tofauti. Sasa ni bora twende Fifa tukatafute haki yetu,alisema.Aveva aliomba mashabiki na wanachama wa klabu hiyo kuwa watulivu wakati wakiendelea kusubiri barua ya TFF dhidi ya kupokwa pointi hizo kisha waanze mchakato wa kuelekea kwenye Mahakama ya Usuluhishi ya Fifa CAS.Alisema kesi hiyo wataiunganisha na usajili wa mchezaji wa Kagera Sugar, Mbaraka Yusufu ambaye Simba inadai bado ni mchezaji wao na kwamba alisajiliwa Kagera Sugar huku akiwa ana mkataba wa mwaka mmoja na Simba.Alizungumzia pia kuhusu michuano ya Kombe la Shirikisho la Azam FA kwamba ni aibu kusubiri mchezo hatua ya nusu fainali ndipo kutangaza kufanya droo ya uwanja. Aveva alisema michuano hiyo inatakiwa kupewa hadhi yake kwa kuwa ni mikubwa kwa kuhakikisha uwanja wa fainali unajulikana mapema kama ilivyo katika nchi zilizoendelea.Pia, alisema wako tayari kucheza uwanja wowote na timu yoyote huku akitamba kuwa anawaheshimu Mbao ila hawaogopi. Rais huyo alizungumzia pia, suala ya Msemaji wao Haji Manara kwamba wamepeleka barua TFF kuomba marejeo ya hukumu.Manara alifungiwa mwaka mmoja kujihusisha na soka na kutakiwa kulipa faini ya Sh milioni tisa baada ya kuzungumza maneno makali kuituhumu shirikisho hilo.  <topic>: michezo 